ΓΡΑΠΤΗ ΕΡΩΤΗΣΗ P-0229/99

υποβολή: Graham Watson (ELDR) προς την Επιτροπή

(3 Φεβρουαρίου 1999)

Θέμα: Κοινοτική σήμανση

Δεδομένης της προσφάτου επικρίσεως του συστήματος του κοινοτικού σήματος (CE mark) συμφωνεί η Επιτροπή ότι πρέπει να ζητείται από τους κατασκευαστές/εισαγωγείς να κοινοποιούν δι' υποβολής στην αρχή του κράτους μέλους τους (ή την αρχή του κράτους μέλους της ΕΕ όπου παραλαμβάνονται, εάν πρόκειται περί εισαγομένων αγαθών) έναν τεχνικό φάκελλο για ενδελεχή εξέταση προ της θέσεως του προϊόντος στην αγορά;

Απάντηση του κ. Bangemann εξ ονόματος της Επιτροπής

(11 Μαρτίου 1999)

Τα προϊόντα τα οποία καλύπτονται από τις οδηγίες που έχουν εγκριθεί δυνάμει της "νέας προσέγγισης" σε ό,τι αφορά την τεχνική εναρμόνιση και τα πρότυπα(1) θα πρέπει να διοχετεύονται στην αγορά αποκλειστικά και μόνο εφόσον συμμορφώνονται προς τις βασικές απαιτήσεις των αντιστοίχων οδηγιών, συμπεριλαμβανομένων των σχετικών προς την ασφάλεια. Η αξιολόγηση της συμμόρφωσης των προϊόντων ως προς τις οδηγίες της νέας προσέγγισης εμπίπτει στις αρμοδιότητες του κατασκευαστή ή του εισαγωγέα σύμφωνα με τις διαδικασίες που ορίζουν οι εν λόγω οδηγίες, και με την αρωγή των κοινοποιηθέντων φορέων (ανεξαρτήτων τρίτων μερών) στις περιπτώσεις που προβλέπεται κάτι ανάλογο. Η επισήμανση ΕΚ αποτελεί επιβεβαίωση εκ μέρους του κατασκευαστή ότι η διαδικασία αυτή ολοκληρώθηκε.

Ο τεχνικός φάκελος αποτελεί ένα από τα στοιχεία της διαδικασίας αυτής. Τον διατηρεί ο κατασκευαστής και θα πρέπει να βρίσκεται ανά πάσα στιγμή στη διάθεση των εθνικών αρχών.

Η Επιτροπή είναι της γνώμης ότι η συστηματική κοινοποίηση των τεχνικών φακέλων στις αρχές δεν θα ήταν σκόπιμη. Κατά πρώτον ανάλογη ρύθμιση θα δημιουργούσε σοβαρές πρόσθετες επιβαρύνσεις για τους κατασκευαστές και τα κράτη μέλη. Επιπλέον προκειμένου να καταστεί χρήσιμη η κοινοποίηση αυτή οι φάκελοι θα πρέπει να εξετάζονται συστηματικά. Θα ήταν απίθανο να συμβεί κάτι τέτοιο δίχως σημαντική αύξηση των πόρων και δίχως κινδύνους καθυστερήσεων στην εμπορία των προϊόντων που να διακυβεύουν την ανταγωνιστικότητά τους. Παράλληλα θα υπονομευόταν η αρχή του ότι το βάρος της ευθύνης για την αποτίμηση της συμμόρφωσης των προϊόντων προς τις κείμενες διατάξεις το φέρει ο κατασκευαστής.

Η Επιτροπή θεωρεί ότι τα προβλήματα μη συμμόρφωσης αντιμετωπίζονται αποτελεσματικότερα με την καλύτερη ενημέρωση των κατασκευαστών και των εισαγωγέων σε ό,τι αφορά τις υποχρεώσεις τους καθώς και με την πληρέστερη επιτήρηση της αγοράς.

Οι απαιτήσεις των οδηγιών, συμπεριλαμβανομένων των διευκρινίσεων για τις υποχρεώσεις για την εποπτεία των αγορών, συνοψίζονται σε έναν οδηγό που πρόκειται να δημοσιευθεί σύντομα. Η εποπτεία της αγοράς εμπίπτει στις αρμοδιότητες των κρατών μελών που θα πρέπει να διαθέτουν τις απαραίτητες εξουσίες προκειμένου να εξασφαλίσουν την τήρηση των υποχρεώσεων που απορρέουν από την κοινοτική νομοθεσία συμπεριλαμβανομένης της ασφάλειας του καταναλωτή. Η Επιτροπή δεσμεύεται επίσης να αναλάβει πρωτοβουλίες για την βελτίωση της εποπτείας της αγοράς όπως ανακοινώθηκε στο πρόγραμμα δράσης για την ενιαία αγορά(2). Ανάλογη πρωτοβουλία αποτελεί το υπό επιτέλεση πρόγραμμα αμοιβαίων επισκέψεων μεταξύ των κρατών μελών, που έχει ως στόχο τον εντοπισμό των αδυναμιών και την προώθηση βελτιώσεων στα συστήματα εποπτείας των εθνικών αγορών.

(1) Ψήφισμα του Συμβουλίου της 7ης Μαΐου 1985 σχετικά με τη νέα προσέγγιση για την τεχνική εναρμόνιση για τα πρότυπα, ΕΕ C 136 της 4.6.1985.

(2) COM(97)184 τελικό.